Közlekedési és Beruházási Minisztérium
[bookmark: _Toc0]Részlegesen feloldják a kamionstopot csütörtök éjszaka
A fuvarozói érdekképviseletekkel folytatott egyeztetést követően a Közlekedési és Beruházási Minisztérium úgy döntött, hogy részlegesen felfüggeszti a hétvégi kamionstopot 2026. október 22-én és 23-án. A szombat-vasárnapi korlátozás azonban a megszokott rend szerint érvényben marad.
A nehéz tehergépjárművek hétvégi forgalomkorlátozása szokás szerint eredetileg 2026. október 22-én, csütörtökön 22 órától október 23-án, pénteken 22 óráig, valamint 2026. október 24-én, szombaton 22 órától október 25-én, vasárnap 22 óráig lett volna érvényben.
A hatályos jogszabályok azonban lehetőséget biztosítanak arra, hogy a közlekedési és beruházási miniszter a környezetvédelemért felelős miniszter támogatásával indokolt esetben átmenetileg felfüggessze a korlátozást.
A fuvarozói érdekképviseletek kérésére, továbbá mérlegelve a közlekedésbiztonsági és logisztikai szempontokat, a tárcavezető úgy döntött, hogy a kamionstopot 2026. október 22-én, csütörtökön 22 óra és 2026. október 23-án, pénteken 6 óra között felfüggeszti.
Ennek eredményeként a 7,5 tonnát meghaladó legnagyobb össztömegű tehergépkocsikra vonatkozó forgalomkorlátozás az alábbi időszakokban lesz csak hatályban:
október 23. (péntek) 6:00 és 22:00 között,október 24. (szombat) 22:00 és 2026. október 25. (vasárnap) 22:00 között.
A részleges feloldást a szakmai szervezetek jelzései alapján a rugalmasabb forgalomszervezés is indokolja. Az intézkedés lehetővé teszi, hogy a gépjárművezetők könnyebben elérjék a pihenőhelyeket, emellett hozzájárulhat a szállított áruk minőségének megőrzéséhez és a termékek mielőbbi célba juttatásához.
A Közlekedési és Beruházási Minisztérium továbbra is kiemelt figyelmet fordít arra, hogy a közúti árufuvarozás működőképességének biztosítása mellett a közlekedésbiztonsági, környezetvédelmi és lakossági szempontok egyaránt érvényesüljenek.

